ອີຕາລີເປີດໃຊ້ ລົດໄຟຄວາມໄວສູງ ຂອງເອກະຊົນ (ວີດີໂອລາວ/ອັງກິດ) 
ລົດ​ໄຟລຸ້ນ​ໃໝ່ ທີ່​ມີ​ຫົວ​​ແບບລູກກະສຸນ​ປືນ​ ຊື່ວ່າ “Italo” ສາມາດ​ແລ່ນ​ໃນຄວາມ​ໄວ​ສູງ​ເຖິງ 360 ກິ​ໂລ​ແມດ​ຕໍ່​ຊົ່ວ​ໂມງ.
ອິຕາລີໄດ້ເປີດໃຊ້ການບໍລິການລົດໄຟຄວາມໄວສູງຂອງບໍລິສັດເອກະຊົນ ເປັນເທື່ອທໍາອິດຂອງພາກພື້ນຢູໂຣບ ເມື່ອທ້າຍເດືອນແລ້ວນີ້ ໃນຂະນະທີ່ປະເທດຊາດເຄຶ່ອນໄຫວໄປສູ່ການເປັນເສດຖະກິດທີ່ເປີດກວ້າງ ມີເສລີພາບ ຫລາຍຂຶ້ນ ໝາຍຄວາມວ່າບໍ່ຢູ່ໃຕ້ການຄວບຄຸມຂອງລັດຖະບານທັງໝົດ ການເຄຶ່ອນໄຫວດັ່ງກ່າວ ອາດສາມາດເຮັດໃຫ້ປະເທດອື່ນໆໃນພາກພື້ນຢູໂຣບ ປະຕິບັດຕາມຕົວຢ່າງຂອງອິຕາລີ ໃນການໂອນທຸລະກິດດ້ານການ ບໍລິການຂົນສົ່ງທາງລົດໄຟ ໃຫ້ເປັນຂອງເອກະຊົນ ພ້ອມດຽວກັນກໍສ້າງໜ້າວຽກໃໝ່ ແລະອໍານວຍມີການແຂ່ງຂັນຢູ່ໃນວົງການຕະຫລາດ ດາຣາ ມີເລຶ່ອງນີ້ມາສະເໜີທ່ານ ລົດໄຟລຸ້ນໃໝ່ ທີ່ມີຫົວເປັນລັກສະນະແບບລູກກະສຸນປືນ ຊື່ວ່າ “Italo” ສາມາດແລ່ນໃນຄວາມໄວສູງເຖິງ 360 ກິໂລແມດຕໍ່ຊົ່ວໂມງ ແລະບໍລິ ຫານໂດຍບໍລິສັດ NTV ຊຶ່ງເປັນບໍລິສັດນຶ່ງຂອງເຈົ້າຂອງບໍລິສັດຜະລິດລົດ ສະປອດ Ferrari ທ່ານ Luca di Montezemolo ທີ່ໄດ້ລົງທຶນໄປ 1300 ລ້ານໂດລາ ທ່ານ di Montezemolo ກ່າວວ່າ ຜົນສໍາເລັດທີ່ແທ້ຈິງນັ້ນ ກໍຄືການທີ່ໄດ້ນໍາເອົາຄວາມເປັນອິດສະຫລະມາສູ່ວົງການຂົນສົ່ງທາງລົດໄຟຂອງອິຕາລີ ທ່ານ ມອນເຕເຊໂມໂລ ກ່າວວ່າບັນດາຜູ້ໂດຍສານຈະໄດ້ຮັບຜົນປະໂຫຍດ ຈາກການແຂ່ງຂັນກັນນີ້ ທ່ານກ່າວຕື່ມວ່າ ຄວາມມຸ້ງໝາຍກໍຄືຍາດເອົາ ຕະຫລາດໃນສັດສ່ວນ ນຶ່ງສ່ວນສີ່ ມາຈາກເຄືອຂ່າຍລົດໄຟ Trenitalia ທີ່ເປັນຂອງລັດຖະບານ ຊຶ່ງເປັນນາຍຈ້າງທີ່ໃຫຍ່ທີ່ສຸດໃນປະເທດນັ້ນ ໃຫ້ໄດ້ພາຍໃນປີ 2014 ບັນດາຊ່ຽວຊານດ້ານການຂົນສົ່ງ ກ່າວວ່າ ເຖິງແມ່ນຈະຢູ່ໃນຍຸກເສດຖະ ກິດຝືດເຄືອງໃນເວລານີ້ກໍຕາມ ລົດໄຟລຸ້ນໃໝ່ນີ້ອາດເປັນການພັດທະນາໃນທາງບວກກໍໄດ້ ສາດສະດາຈານ Matteo Caroli ທີ່ມະຫາວິທະຍາໄລ LUISS ແຫ່ງກຸງໂຣມ ກ່າວວ່າ: ໂຄງການລົດໄຟຄວາມໄວສູງນີ້ ນັບວ່າເປັນຕົວຢ່າງອັນນຶ່ງຂອງຄວາມທະເຍີທະຍານໃໝ່ ສໍາລັບເສດຖະກິດຂອງອິຕາລີ ຊຶ່ງເປັນປະເທດທີ່ໃຫຍ່ອັນດັບສາມໃນເຂດຢູໂຣໂຊນ ພາຍໃຕ້ການນໍາພາຂອງນາຍົກລັດຖະມົນຕີ Mario Monti ທ່ານມອນຕີແມ່ນໄດ້ພະຍາຍາມຂົນຂວາຍເພື່ອກະຕຸກຊຸກຍູ້ ເສດຖະກິດທີ່ຊົບເຊົາຝືດເຄືອງ ທີ່ຖືກຄອບງໍາໂດຍປະເພນີໃນການປົກປ້ອງອຸສາຫະກໍາພາຍໃນປະເທດນັ້ນ ບໍລິສັດ NTV ມີລົດໄຟຄວາມໄວສູງໄວ້ບໍລິການທັງໝົດ 25 ຂະບວນ ທີ່ຊື້ຈາກ Alstom ຊຶ່ງເປັນບໍລິສັດຂົນສົ່ງຂອງຝຣັ່ງທີ່ມີຫລາຍຊາດຮ່ວມລົງທຶນນໍາກັນ ທ່ານ Pierre-Louis Bertina ຜູ້ອໍານວຍການບໍລິຫານບໍລິສັດ Alstom ກ່າວວ່າ ທາງໃນລົດໄຟແຕ່ລະຄັນ ຖືກຕົກແຕ່ງຢ່າງຫລູຫລາທັນສະໃໝ ເບາະນັ່ງຫຸ້ມ ດ້ວຍໜັງ ມີປ່ອງຢ້ຽມກວ້າງໃຫຍ່ ແລະມີຕູ້ບ່ອນເບິາງຮູບເງົາ ມີບໍລິການ ສາມຊັ້ນດ້ວຍກັນ ຊຶ່ງຜູ້ໂດຍສານເລືອກເອົາໄດ້ຕາມໃຈຊອບ ຕາມລາຄາທີ່ຕົນພໍຈ່າຍໄດ້ ທ່ານ Giuseppe Bonollo ຈາກບໍລິສັດ NTV ກ່າວວ່າ ຄຸນນະພາບຂອງການບໍລິການເປັນຈຸດແຕກຕ່າງທີ່ເດັ່ນຢ່າງແທ້ຈິງ ທີ່ສະຖານີລົດໄຟ Termini ໃນກຸງໂຣມ ຜູ້ໂດຍສານຫລາຍຄົນພາກັນຕັ້ງ ໜ້າລໍຖ້າເບິ່ງພິທີການເປີດໃຊ້ບໍລິການລົດໄຟຄວາມໄວສູງທີ່ວ່ານີ້ ເມື່ອວັນທີ 28 ເມສາຜ່ານມາ ແລະສະແດງແນວຄິດຂອງເຂົາເຈົ້າກ່ຽວກັບສິ່ງທີ່ຈະພາໃຫ້ລົດໄຟນີ້ ປະສົບຜົນສໍາເລັດ ລົດໄຟຄວາມໄວສູງ Italo ມີນະໂຍບາຍລົດລາຄາປີ້ທີ່ຈອງລ່ວງໜ້າ ເພື່ອດຶງດູດເອົາລູກຄ້າ ແຕ່ວ່າ ໃນຂະນະດຽວກັນ ເຄືອຂ່າຍລົດໄຟທີ່ລັດເປັນເຈົ້າຂອງນັ້ນ ກໍໄດ້ລົດລາຄາ ແລະປັບປຸງການບໍລິການໃຫ້ດີຂຶ້ນກວ່າເກົ່າແລ້ວ ສ່ວນບັນດາປະເທດອື່ນໆໃນພາກພື້ນຢູໂຣບ ກໍພາກັນລໍຖ້າເບິ່ງຢ່າງລະມັດລະວັງ ວ່າພວກຕົນຄວນຈະເອົາແບບຢ່າງຂອງອິຕາລີຫລືບໍ່?